Bileditšwe go hlokomela

Thušo go tšwa Mangwalong a Makgethwa go bahlokomedi

bible society
of south africa

Matseno

Go fa tlhokomelo ke pitšo ye e nago le meputso ye mentši. Mo go wena, bjalo ka mohlokomedi, e ka ba le seabe se sebotse le karolo ye e tseneletšego bophelong bja gago. Le ge go le bjalo, go fa tlhlokomelo gape go ka lapiša mohlokomedi. Go na le malwetši a mantši a a re dikologilego – batho ba ba nago le HIV/Aids, ba go ba le kankere, batšofadi, le bao ba nago le malwetši a go se alafege. Mangwalo a Makgethwa a tla tliša kholofelo, tlhohleletšo, le pono go hlokomeleng ga gago. Re rapela gore Mangwalo a a Makgethwa a tla go hlohla gore o gole semoyeng le go matlafatša tumelo ya gago. Mantšu a ona a a neago bophelo a šoma go bahlokomedi go tšwa mahlakoreng ka moka a bophelo: batho bao ba tlwaelegilego bao ba hlokomelago leloko la lelapa, bašomedi fela, bahlokomedi bao ba hlahlilwego, goba baeletši bao ba hlahliwego gammogo le bafakalafi bao ba abago thekgo le tlhahlo.

Pukwana ye e na le dihlogo tše masometharo tše di nago le ditemana tša Mangwalo a Makgethwa tšeo di laetšago dikarolo tše di fapafapanego tša go fa tlhokomelo. Hlogo ye nngwe le ye nngwe e tla latelwa ke dipotšišo go ikgopotša, gomme se se tla go thuša go ithuta Mangwalo a Makgethwa le go šomiša melaetša ya wona bophelong bja gago le tlhokomelong ya gago. O ka bala hlogo e tee ka letšatši, ka go šomiša pukwana bjalo ka lenaneo la go ikgopotša kgwedi e tee. Goba, e ka šomišwa ditherišanong tša sehlopha tša beke le beke, go fa mohlala, mo dikopanong tša thapelo tša bahlokomedi khamphaning ya gago.

Anke wena le botlhokomedi bja gago le be tsela ya lerato le kwelobohloko tša Modimo.

Go fa tlhlokomelo bjalo ka pitšo

Ka Moya wo Mokgethwa, Kriste o tsebagaditše Taba ye Botse go bao ba gateletšwego, bao ba nyamilego pelo, bagolegwa le bao ba llago.

Moya wa Morena,

Mong wa bohle,

o na le nna.

Yena o mpeile gore ke yo begela

baikokobetši ditaba tše dibotse,

ke bee ba ba nyamilego pelo,

ke begele dibofša khunologo,

le ba ba lego kgolegong tokologo.

O nthomile go bega

gore nako e fihlile

ya gore Morena a phološe setšhaba sa gagwe

mme a se lefeletše manabeng a sona.

O nthomile go homotša bohle ba ba iletšego,

le go išetša ba ba llago kwa Sione lethabo.

Ba ka se sa itšhela dihlogo ka mobu,

goba ba apara diaparo tša go ilela,

eupša ba tla apara tša botšhepi,

mme ba tlola ka dinkgabose.

Ba tla opela ditumišo bakeng sa go nyama.

Ba tla swana le mehlare ye Morena a e bjetšego
ka boyena.

Ba tla dira tše di lokilego,

mme ba reta Modimo ka lebaka la tše a di dirilego.

Ba tla tsošološa meago yela e phušotšwego
mehleng ya pele.

JESAYA 61:1-4

Kriste gape o re bitša go tla go thuša bao ba hlokago thušo.

Le rwadišaneng mathata a lena, gomme ka tsela yeo le tla be le phetha molao wa Kriste.

BAGALATIA 6:2

Go ikgopotša go ya pele:

Morena o go biditše bjang mošomong wa go fa tlhokomelo?

Ngwala ditsela tše o ka ikamantšhago le Mangwalo a Makgethwa a a boletšwego ka godimo mabapi le go fa tlhokomelo ga gago.

O ka tiišetša bjang pitšo ya gago bjalo ka mohlokomedi?

Go fa tlhokomelo bjalo ka phethagatšo ya molao wo mogologolo

Molao wo mogologolo o mabapi le lerato – go rata Mmopi wa rena le go rata ba bangwe.

Yo mongwe wa boramangwalo yo a bego a theeleditše kgang yeo a bile a kwele ka mo Jesu a kgonnego go fetola Basadusei ka gona, a batamela, a botšiša Jesu a re: “Molao wo mogologolo gare ga melao yohle ya Moshe ke ofe?”

Jesu a mo fetola a re: “Molao wo mogologolo gare ga melao yohle ya Moshe šo: ‘Theeletšang, lena setšhaba sa Israele! Morena Modimo wa rena ke yena Morena a nnoši. O rate Morena Modimo wa gago ka pelo ya gago ka moka, le ka moya wa gago ka moka, le ka tlhaologanyo ya gago ka moka, le ka maatla a gago ka moka.’ Wa bobedi wo o lekanago le wona o re: ‘O rate bangwekawena bjalo ka ge o ithata.’ Ga go na molao wo mongwe wo o fetago yeo.”

MARKOSE 12:28-31

Jesu o hlalošitše molao wo mogologolo ka kanegelo ye e latelago mabapi le mongwe yo a thušago le go hlokomela motho yo a hlokago thušo goba tlhokomelo:

Ramangwalo yo mongwe a ema, a leka go thea Jesu, a mmotšiša a re: “Moruti, na ge ke nyaka go ba le bophelo bjo bo sa felego ke dire eng?”

Jesu a mmotšiša a re: “Etse Mangwalo a Makgethwa a reng? Wena o a kwešiša bjang?”

Yena a fetola ka go re: “ ‘O rate Morena Modimo wa gago ka pelo ya gago ka moka, le ka moya wa gago ka moka, le ka maatla a gago ka moka, le ka tlhaologanyo ya gago ka moka,’ le ‘bangwekawena o ba rate bjalo ka ge o ithata.’ ”

Jesu a mo fetola a re: “O fetotše gabotse; dira bjalo, gomme o tla phela.”

Yena, ka go rata go ikemelela, a botšiša Jesu a re: “Mongwekanna etse ke mang?”

Jesu a mo fetola a re: “Motho yo mongwe o kile a re a etšwa Jerusalema a eya Jeriko a kopana le bahlakodi; ba mo hlobodiša, ba mo keketa, ba sepela, ba mo tlogela a le makgatheng. Moprista yo mongwe a tšhoga a tšere ka tsela yeo. Ya re ge a mmona, a iphetela ka thoko. Molefi yo mongwe le yena a tšwelela; ge a fihla felo fao, a re go mmona, a iphetela ka thoko. Mosamaria yo mongwe, yo le yena a bego a tšea ka tsela yeo, a mo wela. Yena ge a mmona a mo hlomogela pelo. A mmatamela, a mo tšhatšha dintho ka makhura a mohlware le beine, a mmofa tšona. Ke moka a mo nametša pokolo ya gagwe, a mo iša ntlong ya baeti, a fihla a mo oka gona. Ka le le latelago a ntšha dipapetlana tše pedi tša silibera, a di fa mong wa ntlo ya baeti. A re go yena: ‘O mo oke, gomme ge ke boa ke tla go bušetša tše o mo lefetšego tšona ntle le tšeo.’

“Bjale wena ge o bona, ke ofe mo go ba bararo bao yo a diretšego motho yola wa go keketwa ke bahlakodi se motho a swanetšego go se direla mongwekayena?”

Ramangwalo yola a mo fetola a re: “Ke yola wa go mo hlomogela pelo.”

Jesu a re: “Agaa, le wena sepela o yo dira bjalo.”

LUKASE 10:25-37

Go ikgopotša go ya pele:

Ngwala ditsela tše di laetšago gore go fa tlhokomelo ke phethagatšo ya molao wo mogologolo.

Basamaria ba be ba hloilwe ke Bajuda. Mo kanegelong ya Jesu, monna wa Mosamaria o thuša monna wa Mojuda yo a beng a gobetše. Naa se se ra go reng mo go wena bjalo ka mohlokomedi?

O ka tiišetša bjang bohlokwa bja semoya bja go fa tlhokomelo ga gago go phethagatšeng molao wo mogologolo?

Modimo ke mothopo wa tlhokomelo ka moka

Go fa tlhokomelo go akaretša go kgothatša – go leka go ka okobatša tlhophego ya mongwe; nameng, maikutlong le semoyeng. Bibele e bolela gantši ka se, kudukudu mabapi le Modimo a kgothatša bana ba gagwe goba go laela mongwe go ba kgothatša.

Modimo wa rena o re:

“Homotšang setšhaba sa ka,

se homotšeng!

Beang batho ba Jerusalema pelo!

Le ba botše gore ba tlaišegile, go lekane,

ba lefeleditše dibe tša bona.

Ke ba otlile kudu go lekana dibe tša bona.”

JESAYA 40:1-2

Goang ka lethabo, lena magodimo!

Letša mokgolokwane, wena lefase!

Dithaba a di duduetše ka gobane Morena o tlilo homotša setšhaba sa gagwe;

o tla se šokela ka ge se tlaišega.

Eupša ba Jerusalema bona ba re:

“Morena o re lahlile!

Mong wa rena o re lebetše.”

Fela Morena yena o re:

“Kgane mosadi a ka lebala lesea la gagwe,

a se rate ngwana yo a mmelegego?

Le ge eba a ka mo lebala,

nna nka se tsoge ke lebetše lena,

setšhaba sa ka.

Wena Jerusalema,

nka se tsoge ke go lebetše!

Ke ngwadile leina la gago ka diatleng tša ka.

Merako ya gago ke dula ke e gopotše.

“Ba ba tlago go go aga ka lefsa ba kgauswi le go tla,

gomme babolai le bafediši ba gago ba tla tloga.

Lebelela ka gohle o bone tše di diregago!

Batho ba gago ba a kgobokana –

ba boela go wena.

Ke ikana ke le Modimo yo a phelago,

ke re batho ba gago ba tla go kgabiša boka monyadiwa ge a kgabišitšwe ka dikgabišo.”

JESAYA 49:13-18

Mo lengwalong la gagwe la bobedi go ya go kereke ya Korinte, moapostola Paulose o hlaloša mo mothopo wa rena wa kgothatšo o lego gona, gape le bokgoni bja rena bja go ka kgothatša ba bangwe.

A go retwe Modimo, Tatago Morena wa rena, Jesu Kriste, yena Ralešoko, Modimo, Mokgothatši wa ka mehla. O re kgothatša mathateng ohle a rena, gore ka kgothatšo ya gagwe le rena re tle re kgone go kgothatša ba bangwe ge ba le mathateng a mehutahuta. Bjalo ka ge le rena re tlaišwa kudu go etša Kriste ge a ile a tlaišwa, Modimo le yena o re kgothatša kudu ka yena Kriste. Ge re hlokofatšwa, ke gore lena le kgothatšege, le phološwe; ge re kgothatšwa, ke gore le lena le kgothatšege, le fiwe maatla a gore le kgone go meletša ka kgotlelelo mahloko ao le rena re a meletšago. Ke ka lebaka leo go le tshepa ga rena go sa tekatekego; re tseba gore ge le hlokofatšwa bjalo ka rena, le go kgothatšega le kgothatšega bjalo ka rena.

2 BAKORINTE 1:3-7

Go ikgopotša go ya pele:

E ka ba o sa le wa ipotšiša gore o tla kgona go tšwela pele bjang ge o ikwa o ka re methopo ya gago ya nama, maikutlo le moya e fedile? O ka nagana ka nako ya go swana le ye moo Modimo a ilego a go kgothatša, gomme a go kgontšha go tšwela pele go kgothatša bao o ba hlokometšego?

Ngwala ditsela tše o ka ikgopotšago seo, mafelelong, Modimo ke mothopo wa kgothatšo ka moka.

O ka abelana bjang ka lerato la Modimo go feng tlhokomelo ga gago?

Mofodiši yo a gobetšego

Seporofeto sa Jesaya ka mohlanka wa Modimo yo a tlaišegago yo a fodišago ba bangwe, ke tlhalošo ye e kgwathago pelo ya mošomo wa mohlanka yo a gobetšego yo a fodišago le ge a ekwa bohloko.

“Mohlanka wa gagwe o godile pele ga gagwe
bjalo ka lehlogedi,

boka modu wo o melago mobung wo o omilego.

O be a se ne seriti le gona e se yo mobotse mo re
bego re ka mo šetša.

Mo go yena go be go se se se re kgahlago,

mo re bego re ka mo kganyoga.

Re be re mo nyatša,

re mo gana;

o be a phela a tlaišwa,

a tlwaetše go kwešwa bohloko.

Go be go se na le motho yo a ratago go mo lebelela –

re mo nyatša mme re sa mo šetše.

“Eupša mahloko ao a bego a lebane rena a kwelwe ke yena;

ditlaišego tše di bego di re swanetše di wetše yena,

mola rena re be re gopola gore o otlwa ke Modimo ka matshwenyego ao.

Eupša o hlabilwe ka lebaka la dibe tša rena,

a otlwa ka lebaka la makgopo a rena.

Rena re ile ra boelanywa le Modimo ka go otlwa
moo ga gagwe,

ra fodišwa ke dintho tša gagwe.”

JESAYA 53:2-5

Go ikgopotša go ya pele:

Naa o ka ikamantšha le “Mofodiši yo a gobetšego” tlhokomelong ya gago?

Naa sale wa “gobala” bjalo ka mohlokomedi?

Ge e ba go bjalo, o nagana go re “Mofodiši yo a gobetšego” a ka go fodiša bjang?

Boitshwaro

Bjalo ka Bakriste, re bileditšwe go ba le boitshwaro bjo Jesu a beng a na le bjona.

Moya wo le swanetšego go ba le wona ke wo Kriste a bego a na le wona:

Yena o be a na le tlhago ya Modimo,

fela a se bone go lebane gore a kgomarele go lekana
ga gagwe le Modimo.

A upša a ikamoga tšohle,

a ipha sebopego sa lekgoba.

A swana le batho, a iponagatša ka sebopego sa motho.

A ikokobetša,

a theeletša Modimo go iša lehung,

lehung la sefapano.

Ka lebaka leo, Modimo o mo phagamišitše kudu;

a mo thea leina le le phalago ohle,

gore bohle ba legodimong le ba lefaseng le ba ka
fase ga lefase

ba khunamele Jesu,

batho bohle ba bege phatlalatša gore Jesu ke Morena,

ya ba ge ba reta Modimo Tatagwe.

BAFILIPI 2:5-11

Go ikgopotša go ya pele:

Naa re ithuta eng ka boitshwaro bja Jesu go tšwa temaneng e?

Ngwala ditsela tše o kago “nagana ka tsela ya go swana le ye Jesu a beng a nagana ka yona” go hlokomeleng ga gago.

Tlhohleletšo go tšwa Mangwalong a Makgethwa

Bibele e na le mantšu a mantši a tlhohleletšo go bao ba e hlokago. Morago ga lehu la Moshe, Modimo o boletše le Joshua, yoo a mo kgethilego go etela pele batho ba Israele go ya lefaseng la tshepišo la Kanana. Temaneng ye e latelago re bala mantšu a tlhohleletšo a Modimo go Joshua:

“O be le sebete, o tie, ka gobane ke wena o tlago thopela setšhaba se naga ye, ye ke ilego ka enela borakgolokhukhu ba sona gore ke tla se fa yona. Fela o be le sebete, o tie, mme o hlokomele gore o phele ka melao ka moka ye mohlanka wa ka, Moshe, a go filego yona. O se ke wa e tshela le gatee, gore o tle o atlege mo gongwe le mo gongwe mo o yago gona. Puku ye ya melao e balwe ka mehla tirelong ya lena. O ithute yona bošego le mosegare gore o tle o kgone go phela ka se sengwe le se sengwe se se ngwadilwego go yona. Ke moo o tlago atlega wa tšwelela. A ke re ke go laetše gore o be le sebete, o tie! O se ke wa boifa goba wa nolega moko, ka gobane nna, Morena Modimo wa gago, ke na le wena gohle mo o yago gona.”

JOSHUA 1:6-9

Go dumelelana le mantšu a Modimo go Joshua, moapostola Paulose o ngwadile gore “Mangwalo a Makgethwa a ngwadilwe go re ruta le go re hlohleletša ka go re fa kholofelo” (Baroma 15:4).

Go ikgopotša go ya pele:

Naa o ka nagana ka nako yeo o ilego wa hlohleletšwa ke Lengwalo?

Go ya le ka seo Modimo a se boditšego Joshua, kobamelo e kgokagana bjang le tlhohleletšo ye re e fiwago ka gare ga Bibele?

Ke tema efe yeo Bibele e e kgathago ka go go dira gore o be le “maatla le sebete” go hlokomeleng ga gago?

Moya wo Mokgethwa le go fa tlhokomelo ga gago

Jesu o tshephišitše barutiwa ba gagwe gore Tate o tla ba romela Moya wo Mokgethwa:

“Ge le nthata, le tla phetha melao ya ka. Ke tla kgopela Tate a le fa Mothuši yo mongwe wa go tlo dulela le lena sa ruri. Ke yena Moya wa go utolla therešo, wo batho ba lefase ba sa kgonego go o amogela, ka ge ba sa o bone ebile ba sa o tsebe. Lena le a o tseba ka gobane o dula le lena, ebile o tla no ba mo go lena.

“Nka se le tlogele le le ditšhiwana, ke sa tlilo boela mo go lena. Go šetše lebakanyana, ya ba batho ba lefase ga ba sa mpona, fela lena le tla mpona; gomme ka ge ke phela, le lena le tla phelela sa ruri. Mohlang woo ke gona le tlago tseba gore nna ke mo go Tate le gore le lena le mo go nna, bjalo ka ge le nna ke le mo go lena.

“Yo a amogelago melao ya ka mme a e phetha, ke yena yo a nthatago. Gomme yo a nthatago ke yena yo a tlago ratwa ke Tate. Le nna ke tla mo rata, ka ikutollela yena.”

JOHANESE 14:15-21

Go ikgopotša go ya pele:

Ngwala ditsela tšeo Moya wo Mokgethwa o ka go thušago mošomong wa gago wa go ba mohlokomedi.

Naa o ka nagana ka nako yeo o beng o tseba gore Moya wo Mokgethwa o wa go thuša go feng tlhlokomelo ga gago?

O ka lokologa bjang go etellweng pele ke Moya wo Mokgethwa mošomong wa gago wa go fa tlhokomelo?

Mpho ya go fa tlhokomelo

Re rile go fa tlhokomelo ke pitšo. Bibele e re ruta gore Modimo o fa dimpho tša moya le mabokgoni go batho go ba kgontšha go phethagatša pitšo ya bona.

Gomme ge ke bona mpho ye Modimo a mphilego yona ka kgaugelo ya gagwe, ke botša yo mongwe le yo mongwe wa lena gore a se ikgopole go feta tekanyo, eupša a ikgopole ka mo go mo swanetšego, a ipone go ya ka tumelo ye a e filwego ke Modimo. Gobane re swana le mmele wo o nago le ditho tše dintši, mme ditho tšeo di sa dire modiro o tee tšohle. Ka wona mokgwa woo, le rena le ge re le ba bantši, re mmele o tee ka Kriste, gomme mongwe le mongwe ke setho sa mongwekayena. Re na le dimpho tše di fapafapanego tše Modimo a re babaletšego ka tšona go ya ka kgaugelo ya gagwe. Ge motho a filwe mpho ya go bega molaetša wa Modimo, a o bege go ya ka tumelo ye a nago le yona; ge e le bodiredi, a direle ba bangwe; ge e le go ruta, a rute; ge e le go kgothatša, a kgothatše; yo a abelago ba bangwe, a ba abele ka pelo ye tšhweu; yo a etago ba bangwe pele, a ba ete ka mafolofolo; yo a kwelago ba bangwe bohloko, a ba kwele a thabile.

BAROMA 12:3-8

Ke ka lebaka leo ke go gopotšago gore o tsošološe mpho ye Modimo a go filego yona mola ke go bea diatla. Gobane moya wo Modimo a re filego wona ga o re dire gore re boife; o re tlatša maatla le lerato le boitshwaro.

2 TIMOTHEOSE 1:6-7

Go ikgopotša go ya pele:

Bophelong bja gago, naa o ka lemoga tše dingwe tša dimpho tše di bolelwago Mangwalong a Makgethwa? Ge e ba go bjalo, ke dife?

O filwe mpho goba dimpho tše go hola mang?

O ka e “šomiša ka botlalo bjang mpho ye Modimo a go filego yona”?

E ka ba ka dinako tše dingwe o kwa o tšhoga go šomiša mpho goba dimpho tša gago? Ke tlhohleletšo efe ye o e humanago temaneng ya bobedi ya Lengwalo le Lekgethwa?

Meputso ya go fa tlhokomelo

Ge Jesu a be a bolela ka letšatši leo a tlago go ahlola batho ba ditšhaba ka moka, o boletše gape le ka moputso wa bao ba bego ba hlokomela balwetši.

“Mohla Morwamotho a etla e le Kgoši a na le barongwa ka moka, o tla dula setulong sa gagwe sa bogoši, gomme ditšhaba ka moka di tla kgoboketšwa pele ga gagwe. Yena o tla ba kgethologanya bjalo ka modiši ge a kgethologanya dinku le dipudi. Dinku o tla di bea ka letsogong la go ja, dipudi tšona a di bea ka go la nngele. Ke moka o tla re go batho ba ba lego ka letsogong la go ja: ‘Etlang, lena le šegofaditšwego ke Tate! Etlang ke le iše legodimong le le le lokišeditšwego go tloga mola lefase le hlolwa. Gobane ke ile ka re ke swerwe ke tlala, la mpha dijo; ka re ke nyorilwe, la mpha sa go nwa; ka re ke le mošele, la nkamogela ka malapeng a lena; ka re ke hloka diaparo, la mpha tšona; ka re ke babja, la tla la mpona; ke le kgolegong, la nketela.’

“Baloki ba tla mmotšiša ba re: ‘Morena, ke neng mo re ilego ra go bona o swerwe ke tlala mme ra go fa dijo, goba o nyorilwe, ra go fa sa go nwa? Ke neng mo re ilego ra go bona o le mošele, gomme ra go amogela ka malapeng a rena, goba o hloka diaparo, ra go fa tšona? Ke neng mo re ilego ra go bona o babja goba o le kgolegong, mme ra go etela?’ Kgoši o tla ba fetola a re: ‘Ruri, ke le botša gore ge le be le direla yo mongwe wa banabešo ba ba nyatšegago ba, le be le direla nna!’

“Ka morago o tla re go bao ba lego ka letsogong la gagwe la nngele: ‘Tlogang mo go nna, barogakwa tenang, le ye mollong wo o sa timego wo o goleditšwego Diabolose le barongwa ba gagwe! Gobane ke ile ka re ke swerwe ke tlala, la se mphe dijo; ke nyorilwe, la se mphe sa go nwa; ka re ke le mošele, la se nkamogele ka malapeng a lena; ka re ke hloka diaparo, la se mphe tšona; ka re ke babja, ke le kgolegong, la se nketele.’

“Bona ba tla mo fetola ba re: ‘Morena, ke neng mo re ilego ra go bona o swerwe ke tlala, goba o nyorilwe, goba o le mošele, goba o hloka diaparo, goba o babja, goba o le kgolegong, gomme ra se go thuše?’ Yena o tla ba fetola a re: ‘Ruri, ke le botša gore ge le be le sa direle yo mongwe wa banyatšegi ba, ke gona ge le be le sa direle nna.’ Gomme bona ba tla ya go otlwa ka go sa felego, baloki bona ba tla ya go phelela sa ruri.”

MATEU 25:31-46

Go ikgopotša go ya pele:

Naa e tla ba eng moputso wa bao ba thabišitšego Modimo ka – gare ga tše dingwe – go hlokomela balwetši? Ke ka lebaka la eng ba tla putswa ka mokgwa wo?

Naa go amogela “mmušo wo o lokišeditšwego wena pele lefase le ka hlolwa” go ra go reng mo go wena?

Jesu o re se o se direlago yo mongwe wa batho ba gagwe, go sa kgathalege ka fao ba nyatšegago, o direla yena. Go tseba nnete ye go ka huetša bjang go fa tlhokomelo ga gago?

Ke meputso efe (ya senama, ya maikutlo, ya tswalano, le ya semoya) yeo o šetšego o e amogetše ka mošomo wa gago wa go ba mohlokomedi?

Bahlokomedi ba šegofaditšwe

Lengwalo le re ruta gore Modimo o šegofatša bao ba hlokomelago batho ba bangwe.

Go lehlogonolo motho yo a hlokomelago bahlaki;

Morena o tla mo hlakodiša mohla a wetšego mathateng.

Morena o tla mo šireletša a mo phediša;

o tla mo letla mo nageng ye;

a ka se mo lahletše manabeng.

Ge a babja, Morena o tla mo thekga,

a mo fodišetša sa ruri.

DIPESALOME 41:1-3

Barutiwa ba gagwe ba tla go yena, gomme a thoma go ba ruta, bona le mašaba, a re:

“Ba lehlogonolo ke bao ba botilego Modimo,

gobane mmušo wa Modimo ke wa bobona.

Ba lehlogonolo ke bao ba llago,

gobane Modimo o tla ba homotša.

Ba lehlogonolo ke ba boleta,

gobane sa bona e tla ba lefase le lefsa.

Ba lehlogonolo ke ba ba fišegelago gore lefaseng
go dirwe tše di nyakwago ke Modimo,

gobane ba tla kgotsofatšwa.

Ba lehlogonolo ke bao ba gaugelago,

gobane le bona Modimo o tla ba gaugela.

Ba lehlogonolo ke ba dipelo tše di hlwekilego,

gobane ba tla bona Modimo.

Ba lehlogonolo ke badirakhutšo,

gobane ba tla bitšwa bana ba Modimo.

Ba lehlogonolo ke ba ba hlomarwago

ka ge ba dira tše di nyakwago ke Modimo,

gobane mmušo wa Modimo ke wa bobona.

“Ba lehlogonolo ke lena ge le rogwa, le hlomarwa, le pharwa ka bobe bja mehutahuta ka lebaka la ka. Thabang le hlalale, ka gore moputso wa lena ke wo mogolo legodimong. Etse le baprofeta ba ba bilego gona pele ga lena ba be ba hlomarwa ka yona tsela yeo.”

MATEU 5:1b-12

Go ikgopotša go ya pele:

O nagana gore go ra go reng ge Bibele e re Modimo o šegofatša motho yo mongwe?

Jesu o re “Modimo o šegofatša batho bao ba nago le kgaugelo”. Ke tšhegofatšo efe ya go ikgetha ye a bolelago ka yona ya batho ba ba bjalo? Naa seo se amana bjang le go fa tlhokomelo?

Ngwala ditsela tše dingwe tšeo wena bjalo ka mohlokomedi o ka itemogelago ditšhegofatšo tša Modimo.

Go hlokomela le ditswalano

Lefaseng la rena le le thubegilego, ke nnete gore ditswalano ga di šome ka tsela ye re nyakago gore di šome ka yona. Pukung ya Ditiro re bala ka Barnabase, yoo leina la gagwe le hlalošago gore “mongwe yo a kgothatšago ba bangwe” (Ditiro 4:36-37). Ke monna yo a tšerego Paulose – yo a bego a bitšwa Saulo ka tlase ga lephego la gagwe mathomong a mošomo wa gagwe wa boruti.

A ba a thušwa ke Barnabase yo a ilego a mo iša go baapostola mme a ba laodišetša ka mo Saulo a bonego Morena tseleng, le gore Morena o boletše le yena. Barnabase a ba botša le ka mo Saulo a bego a ruta batho ka leina la Jesu ka mafolofolo kua motseng wa Damaskose.

DITIRO 9:27

Morago re bala ka fao ba ilego ba arogana ka gona:

Ka morago Paulose a bolela le Barnabase a re: “A re boelele re yo bona bana ba borena metseng ka moka ye re ilego ra yo kwatša lentšu la Morena go yona, re yo bona gore na ba swere bjang.” Barnabase o be a rata ge ba tloga le Johanese yola wa go tsebja le ka la Markose. Paulose yena a bona go se gwa lebana gore ba tloge le motho yo a ilego a ba lahletša kua Pamfilia, a se dule le bona go fihlela mafelelong a modiro wa bona. Gwa tsoga kgang ye kgolo mo go bona, ba ba ba arogana. Barnabase a sepela le Markose ba ya Saeprose ka leselawatle, mola Paulose yena a ikgethela Silase, mme phuthego ya ba gafela Morena gore e be yo botho go bona.

DITIRO 15:36-40

Le ge go le bjalo, Bibele e re ruta gore re šome ka maatla go lokiša ditswalano ka moya wa lerato.

Ke lena ba ba kgethilwego ke Modimo, ba le lego ba bakgethwa ba a le ratago. Ka gona, le apare kwelobohloko le botho le boikokobetšo le boleta le bopelotelele. Le se felelaneng pelo, gomme ge le fošetšane le swarelaneng. Le swarelaneng go etša ge Morena le yena a le swaretše. Godimo ga tšeo ka moka le be le lerato, lona le le tlemaganyago ka mo go phethilego. Mererong ya lena le hlahlwe ke khutšo ye le e fiwago ke Kriste, gobane Modimo o le bileditše gona khutšong ye gore le be mmele o tee.

BAKOLOSE 3:12-15a

Go ikgopotša go ya pele:

Ke ditswalano dife tšeo di huetšago kudu go fa tlhokomelo ga gago?

E ka ba go na le mongwe yo a ilego a go lokela ka tlase ga lephego la gagwe, bjalo ka ge Barnabase a dirile ka Paulose? Naa go na le yo mongwe – mohlomongwe mohlokomedi yo mongwe – yo a hlokago thušo, mongwe yo o kago mo lokela ka tlase ga lephego la gago?

Ke ditlhahlo dife tša go boloka ditswalano tše di botse tše di fiwago ke Bibele?

E ka ba go na le ditswalano tše o hlokago go di lokiša? E ka ba go na le motho yo o hlokago go mo lebalela?

Go lapa kudu ga mohlokomedi

Mangwalo a Makgethwa a dumela gore ka dinako tše dingwe re ka felelwa ke maatla gomme ra nyaka go ineela, bjalo ka moprofeta Eliya ge Kgošigadi ye mpe Isebele a mo tsebiša gore o ikemešeditše go mmolaya. Dinakong tša go swana le tšeo, re ba le nnete ya gore Modimo o a kwešiša le gore o tla re gaugela le go mpshafatša maatla a rena.

Eliya a boifa mme a tšhaba, gore a se ke a tla a bolawa; a tšea mohlanka wa gagwe mme a ya Beresheba kua Juda.

A tlogela mohlanka yoo moo, a tsena lešokeng mme a sepela letšatši ka moka. A fihla mohlašaneng gomme a dula fase moriting wa wona mme a duma ge a ka hwa. A rapela a re: “Ga ke sa kgona, Morena. Tšea moya wa ka; ga ke phale botate ka selo.”

A rapalala ka moo fase ga mohlašana, gomme a swarwa ke boroko. Ka bjako morongwa a mo kgwatha a re: “Tsoga o je.” Eliya a lebelela ka gohle, gomme a bona senkgwa se se bešitšwego maswikeng a a tšhumilwego ka mollo, le legapana la meetse kgauswi le hlogo ya gagwe. A ja, a nwa, mme a robala gape. Morongwa wa Morena a boa mme a mo tsoša la bobedi a re: “Tsoga o je, gore leeto le se tlo go palela.” Eliya a tsoga, a ja, a nwa, gomme dijo tšeo tša mo fa maatla a a lekanego go sepela matšatši a masome a mane go ya Sinai, thabeng ya Modimo.

1 DIKGOŠI 19:3-8

A re kgomareleng tumelo ye re e amogetšego, gobane re na le Moprista yo Mogolo, yena Jesu, Morwa wa Modimo, yo a ilego gonagona kua go lego Modimo. Moprista wa rena yo Mogolo ga se wa go se re kwele bohloko mafokoding a rena. Ke yo a ilego a lekwa ka tšohle bjalo ka rena, eupša yena a se dire sebe. Ka gona a re batameleng Modimo ka sebete setulong sa gagwe sa bogoši moo a gaugelago batho, gore a re šokele, a re gaugele, a re thuše ge re nyaka thušo.

BAHEBERU 4:14-16

Go ikgopotša go ya pele:

Naa e sa le wa ikwa o ka re o kgauswi le go felelwa ke maatla? Goba e sa le wa felelwa ke maatla? Naa se se be se bakilwe ke eng?

Naa o ka itlhokomela gabotse bjang le go thibela go felelwa ke maatla?

Jesu o kwešiša tlhophego le matshwenyego a gago. Ke eng seo o hlokago go se iša go Yena lehono?

Nako ya go tlogela gomme wa gatela pele

Re ithuta go tšwa Lengwalong gore go na le bohlale go tsebeng go gokarelana le go arogana, go nyaka le go tlogela selo bjalo ka tahlegelo, go swarelela le go tlogela.

Dilo ka moka di na le lebaka la tšona, tšohle di na le nako ye di e beetšwego ke Modimo lefaseng.

Go na le nako ya go tswalwa

le nako ya go hwa;

nako ya go bjala

le nako ya go tumola;

nako ya go bolaya

le nako ya go alafa;

nako ya go phušola

le nako ya go aga;

nako ya go nyama

le nako ya go thaba;

nako ya go ilela

le nako ya go bina;

nako ya go lahla maswika

le nako ya go a kgoboketša;

nako ya go gokarelana

le nako ya go se gokarelane;

nako ya go nyaka

le nako ya go lahlegelwa;

nako ya go lota

le nako ya go lahla;

nako ya go kgeila

le nako ya go roka;

nako ya go homola

le nako ya go bolela;

nako ya go rata

le nako ya go hloya;

nako ya ntwa

le nako ya boiketlo.

Mohola wa maitapišo a mošomi ke eng? Ke a bona gore Modimo o file batho mešomo ye e lapišago gore ba e dire. O beetše selo se sengwe le se sengwe nako ye e se swanelago. O file batho temogo ya gore nako ga e fele, eupša a se dire gore ba kgone go kwešiša ka botlalo tše a di dirago ka yona nako ye e sa felego yeo. Ka gona ke lemogile gore se motho a ka se dirago ke fela go thakgala le go itirela tše dibotse a sa phela. Le gona motho o swanetše gore a je, a nwe, mme a ipshine ka tše a di šometšego gaboima. Go ipshina moo ke mpho ya Modimo.

Ke tseba gore sengwe le sengwe se Modimo a se dirago ke sa go ya go ile. Se ka se oketšwe goba sa fokotšwa. Seo Modimo o se direla gore motho a mmoife.

MMOLEDI 3:1-14

Go ikgopotša go ya pele:

Na Lengwalo le le ra go reng mo go wena go ya le ka go fa tlhokomelo ga gago?

Na maitemogelo a gago ke afe a “nako… ya go hwa, … ya go lla, … ya go ithabiša”? O tobane bjang le ona?

E ka ba go na le maemo a o hlokago go lebala ka ona gomme o gatele pele? O nagana gore tsela ya maleba ya go dira se ke efe?

Mpshafatšo ya mohlokomedi

Ka moka ga rena re na le dinako moo re lapago, eupša Lentšung la gagwe Modimo o re tshephiša gore o tla re fa maatla a maswa.

Lena Baisraele,

bjale ke ka lebaka lang le ngongorega?

Le reng le balabala,

lena ditlogolo tša Jakobo,

le re Morena ga a tsebe matshwenyego a lena,

le re Morena ga a ne taba

ge le hlokišwa toka?

Kgane ga le tsebe?

Ga se la kwa?

Morena ke Modimo wa go ya go ile,

Mohlodi wa lefase lohle.

Ga a lape,

ga a felelwe ke maatla.

Tlhaologanyo ya gagwe ga e fihlelwe.

O lapološa bao ba lapilego,

bao ba fokolago a ba fa maatla.

Bafsa le bona ba a lapa ba fele maatla.

Masogana le ona a a thetšwa a we.

Eupša bao ba tshephilego Morena ba tla lapologa,

ba se sa felelwa ke maatla,

ba swana le dintšhu tše di akalalago.

Ba tla kitima ba se lape,

ba sepela ba sa fele maatla.

JESAYA 40:27-31

Go ikgopotša go ya pele:

O ka nagana ka nako moo o ilego wa ikwa o swana le batho ba Israele, nako moo go bego go bonagala o ka re Modimo ga a go šetše, a se na taba gore go diragala eng mo go wena? O fetile bjang nakong yeo?

Ke karolo goba dikarolo dife tša go fa tlhokomelo ga gago moo o hlokago maatla a maswa?

Lengwalo le le re ruta eng ka karabelo ya Modimo go bao ba lapilego le go felelwa ke maatla?

Ke eng se o swanetšego go se dira go dira tshepišo ye ya mpshafatšo go ba ya gago?

Kgotlelelo

Lengwalo le re hlohleletša go tšwela pele gomme re sa ineele.

Ge e le rena, re na le lešaba le legolo la dihlatse tša tumelo le le re dikaneditšego. Ka gona, a re roleng tšohle tše di re imelago, le sebe, e lego selo se se re tanyago gabonolo, gore re tle re kgone go kgotlelela go kata mokato wo re swanetšego go o kata wo. A re duleng re lebeletše Jesu, yo tumelo ya rena go Modimo e re tlelago ka yena, yo a bilego a tiišetša tumelo yeo. Sefapano ga se sa ka sa mo palediša go phetha maikemišetšo a gagwe. Ebile, ka lebaka la lethabo le a bego a le lebeletše, o ile a se lewe ke dihlong tša go hwela sefapanong, gomme bjale o dutše madulong a bogoši kgauswi le Modimo Kgoši.

Le fele le mo gopola, yena yo a ilego a kgotlelela mola a lwantšhwa ke badiradibe, gore le se felelwe ke tshepho goba la nolega moko.

BAHEBERU 12:1-3

Go ikgopotša go ya pele:

Bibele e re ruta gore “kgotlelelo e aga semelo, seo se re fago kholofelo ye e ka se re nyamišego”. Se se ra go reng go wena go feng tlhokomelo ga gago?

Ngwala dilo tše di go swarelelago tšeo o nyakago go di tlogela.

Go tsepelela mahlo a gago go Jesu go tla go thuša bjang go kgotlelela bjalo ka mohlokomedi?

Boikarabelo bjo bo fošagetšego go mošomo wa gago

Ka dinako tše dingwe o ka swanelwa ke go kopana le batho ba ba sa amogelego se o se dirago bjalo ka mohlokomedi. Bibele e re fa ditlhahlo mabapi le ka fao re ka go tobana le maemo ao.

Ke mang yo a kago le dira gampe ge eba le na le mafolofolo a go dira tše di lokilego? Fela le ge eba le ka hlokofaletšwa go dira tše di lokilego, le ba lehlogonolo. Le se boife motho, le gona le se tšhošetšwe. Fela Kriste yena le mo hlomphe ka dipelo tša lena ka ge e le Morena. Le dule le itokišeditše go iphetolela go yo a le hlohlago ka tša kholofelo ye le nago le yona, eupša seo le se dire ka boleta le tlhompho. Le gona le se lewe ke letswalo, gore bao ba le bolelago gampe ka maitshwaro a lena a mabotse a Bokriste, ba inyatše ka tše ba le gobošago ka tšona. Gobane go kaone ge le hlokofaletšwa go dira tše di lokilego, ge eba seo e le thato ya Modimo, go na le gore le hlokofaletšwe go dira tše mpe.

1 PETROSE 3:13-17

Go ikgopotša go ya pele:

Ka dinako tše dingwe re ka itshwenya kudu ka maikutlo a batho ba bangwe ka rena. E ka ba o sa le wa itshwenya ka se? Se se hueditše bjang go fa thlokomelo ga gago?

E sa le wa ba le dikarabelo tše di fošagetšego mošomong wa gago wa go fa tlhokomelo? Phetolelo ya gago e bile efe?

O ka tobana bjang le dikarabelo le boitshwaro bjo bo fošagetšego go wena le mošomo wa gago wa go fa tlhokomelo?

Molato le tebalelo

Ka moka ga rena re dira diphošo nako le nako. Bontši bja rena e sa le ra itemogela go swarwa ka tsela ye e sa lokago.

Morena o re: “Bjale etlang re sekišaneng molato wa lena. Le ge le hwibitše perr ka dibe tša lena, le tla šweufala twaa! Le ge le re hwibii, le tla šweufala pšoo!”

JESAYA 1:18

Morena o na le kgaugelo le lešoko;

ga a befelwe ka pela,

mme o tletše leratorato.

Ga a dule a kgalemela motho;

ga a befelwe go ya go ile.

Ga a re otle go ya ka moo re sentšego ka gona,

goba a itefeletša ka lebaka la dibe tša rena le makgopo a rena.

Bjalo ka ge legodimo le katologile lefase kudu,

ba ba mmoifago le bona o ba rata kudu.

Bjalo ka ge bohlabela bo tlogelane le bodikela,

le rena o re tlogelanya le dibe tša rena.

DIPESALOME 103:8-12

“Ka gona, ge o ka re o iša mpho go Modimo aletareng, wa elelwa o le moo gore ngwaneno o ngongorega ka wena, o tlogele mpho ya gago moo pele ga aletare, o yo boelana le ngwaneno pele, o kgone o iša mpho ya gago.”

MATEU 5:23-24

Bjale ge re re re ba tee le yena etšwe re dutše leswiswing, re a aketša, ga re phethe thato ya Modimo. Eupša ge re phela seetšeng bjalo ka yena ge a le seetšeng, gona re ba tee seng sa rena, gomme madi a Jesu, Morwagwe, a re hlatswa dibe tšohle.

Ge re re ga re na sebe, re a iphora, re hloka nnete ka dipelong tša rena. Eupša ge re ipolela dibe tša rena, ka ge Modimo a phetha tše a re holofetšago tšona mme a dira tše di lokilego, o re swarela tšona, a re hlatswa bokgopo bjohle.

1 JOHANESE 1:6-9

Sa lena e be go swarana ka botho le ka kwelobohloko, le swarelaneng diphošo go etša Modimo ge a le swaretše ka Kriste.

BAEFESO 4:32

Go ikgopotša go ya pele:

Naa o nagana gore ke ka lebaka la eng tebalelo e le taba ye bohlokwa Bibeleng?

E ka ba go na le yo mongwe yo o hlokago go mo lebalela?

E ka ba go na le se sengwe se o hlokago go kgopela tebalelo ya sona (go Modimo, goba batho ba bangwe)?

E ka ba mohlomongwe o hloka go itebalela ka se sengwe?

Go lebeletšana le tlhophego

Bjalo ka mohlokomedi, o lebeletšane le tlhophego kgafetšakgafetša: tlhophego ya bao o ba fago tlhokomelo, bohloko bja baratwa ba bona, gaešita le bohloko bja gago. Ga re kwešiše tlhophego ye re e bonago gomme ka dinako tše dingwe re ikwa bjalo ka Jobo yo a llilego bohlokong bja gagwe, a leka go kwešiša gore ke ka lebaka la eng dilo tšeo di be di mo diragalela.

“Ga ke re sa motho mo lefaseng ke go šekela?

Kgane bophelo bja gagwe ga bo etše bja mothwalwa?

Bo swana le bja lekgoba le le dumago moriti;

bo bjalo ka bja mothwalwa yo a letetšego mogolo,

gomme sa ka ke go phelela lefeela dikgwedi ka
go latelana ga tšona;

ke beetšwe mašego a tlaišego.

Ge ke robetše ke fela ke re:

‘Go tla sa neng?’

Eupša bošego e ba bjo botelele,

ke lala ke hlobaela gwa ba gwa sa.

Mmele wa ka o nyeuma diboko,

letlalo la ka le apere magogo a dišo;

dišo tša ka di a palega di dutle boladu.

Matšatši a ka a kitima ka lebelo la mmutla,
a feta ke itlhobogile.

“Hle, Modimo, gopola gore bophelo bja ka ke lefeela;

dilo di ka se sa ntokela.

Bjale o a mpona, fela o ka se sa mpona;

o tla re ge o lebelela,

ya ba ga ke sa le gona.

Bjalo ka ge leru le re go apoga le ele ruri,

yo a theogetšego bodulabahu le yena o ela ruri.

Ga a ke a sa boela ka lapeng la gagwe;

o lebalwa ke ba ba bego ba mo tseba.

Ke ka lebaka le ke sa kgonego go homola,

ke nyakago go bolela ka lebaka la ge ke tlaišegile kudu,

ke balabala ka ge ke tsota.

“Na o ntišeditšeng?

Kgane ke nna lewatle goba mmamogašwa?

Ge ke re ke patlama malaong ke a ehuga

gore ke hlatlolwe bohloko bja ka,

wena o ntšhošetša ka ditoro,

o ntlaletša ka dipono,

ke be ke bone go kgangwa go le kaone go phala
go phela ke tlaišega.

Go phela go ntenne;

nka se phelele ruri.

Ntlogele, bophelo bja ka ke lefeela.

“Motho ke eng,

ge o bile o mo tšeela godimo gakaaka,

ge o bile o mo ela hloko?

O mo lekola mosong wo mongwe le wo mongwe,

wa mo leka motsotso wo mongwe le wo mongwe.

O reng o sa ntlhokomologe gosenene gore ke dio
metša mare?

Ge eba ke dira sebe,

ke go senyetšang, wena Moletabatho?

O reng o ntebantše?

Ke ka lebaka la eng ke le morwalo wa go go imela?

Ke eng o sa ntshwarele ge ke tshela molao wa gago,

wa ntloša molato?

Etse kgauswinyana ke tla be ke ikhwetše,

wa nnyaka, ya ba ga ke sa le gona.”

JOBO 7:1-21

Eupša Lentšu la Modimo gape le re fa kholofelo tlhophegong. Lentšung la gagwe, Modimo o re ruta boikarabelo bja maleba tlhophegong.

Ge ditaba di le ka mokgwa wo na re ka reng? Kgane ge Modimo a na le rena ke mang yo a ka emeletšanago le rena? Modimo ga se a babalela Morwagwe, eupša o ile a re gafela yena go re phološa bohle. Bjale a ka napa a se re fe tše dingwe tšohle? Na bao ba kgethilwego ke Modimo, o gona yo a ka ba beago molato? Etse Modimo yena ga a ba bone molato! Bjale ke mang yo a ka ba bonago molato? Gape Kriste Jesu o hwile a ba a tsošwa, a yo dula madulong a bogoši kgauswi le Modimo, gomme o re rapelela go yena. Bjale ke mang yo a ka kgonago go re aroganya le Kriste yo a re ratago yo? Kgane tlalelo e ka kgona, goba mathata, goba tlaišo, goba tlala, goba mohlako, goba kotsi, goba lehu? Ga ke re go ngwadilwe ka Mangwalong a Makgethwa gwa thwe:

“Ka lebaka la gago re dula re lebane le lehu;

re swarwa bjalo ka dinku tše di yago go hlabja.”

Aowa, dilong tšeo ka moka re šetše re fentše ka botlalo ka yo a re ratilego. Gobane ke tseba ntle le pelaelo gore ga go se se kago re aroganya le Modimo yo a re ratago: ga se lehu goba bophelo, ga se barongwa goba magoši a semoya goba balaodi ba semoya, goba dilo tša gonabjale goba tša ka moso, ga se sa kua godimo sebakabakeng, goba sa kua fase bodulabahu – gare ga tšohle tše di hlodilwego ga go se se kago re aroganya le Modimo yo a re ratago ka Kriste Jesu, Morena wa rena.

BAROMA 8:31-39

Go ikgopotša go ya pele:

Naa go go ama bjang bjalo ka mohlokomedi go hlatsela tlhophego ye kgolo ka tsela ye? O tobana bjang le tlhophego ye o lebeletšanago le yona kgafetšakgafetša?

Ke kholofelo efe yeo o ka go e nea bao ba hlophegago? Se se go thuša bjang ge wena o tlaišega?

Go gola ka go hlophega

Le ge re sa nyake go kwa se ka mehla, ke nnete gore re gola ka go hlophega. Bibele gape e ruta gore tlhophego e thuša go aga semelo sa rena.

Ka ge bjale re lokafaditšwe ka tumelo, re boelantšwe le Modimo ke Jesu Kriste, Morena wa rena. Ke yena a re filego mahlogonolo a Modimo ka tumelo ya rena ao bjale re phelago ka ona. Ke ka lebaka leo re ikgantšhago ka letago la gagwe le re le holofetšego. E sego fao fela; re ikgantšha le ka mathata a rena, ka ge re tseba gore mathata a tliša kgotlelelo, kgotlelelo e dira gore re kgahle Modimo, gomme go kgahla Modimo go re tlišetša kholofelo. Kholofelo yeo ga e re swabiše, gobane lerato la Modimo le tšhetšwe ka dipelong tša rena ke Moya wo Mokgethwa wo re o filwego.

BAROMA 5:1-5

Go ikgopotša go ya pele:

O ka nagana ka mohlala wa ka fao o fetilego tlhophegong?

E ka ba o mo boemong bja tlhophego gabjale? O ka nagana ka ditsela tša go gola ka gare ga tlhophego e?

Ngwala ditsela tšeo kgolo ya gago yeo o itemogetšego yona ka go hlophega e ka bago tlhohleletšo go ba bangwe, kudukudu go bao o ba fago tlhokomelo.

Khutšo le lethabo

Re bala ka Mangwalong a Makgethwa mabapi le fao khutšo ya nnete le lethabo di hwetšagalago gona.

Jesu o rile:

“Ke le tlogelela khutšo; ke khutšo ya ka ye ke le fago yona. Ga ke le tlogelele yona bjalo ka batho ba lefase. Le se ke la ferekana, le se ke la boifa.”

JOHANESE 14:27

Thabang ka mehla le le ba Morena. Ke a boeletša, ke re thabang!

Ebang ba botho go yo mongwe le yo mongwe. Morena o kgauswi le go tla. Le se balabale ka selo; sengwe le sengwe se le se nyakago le se kgopele go Modimo ka moya wa thapelo le tebogo. Ke mo Modimo a tlago le phefiša go ja pelo le go tshwenyega le le ba Kriste Jesu, mo e lego gore ga go motho yo a kago kwešiša.

BAFILIPI 4:4-7

Go ikgopotša go ya pele:

O ka re ke eng tema ya khutšo le lethabo bophelong bja mohlokomedi?

E ka ba go na le diphetogo tše o di dirilego gore bophelo bja gago bo bapelane le thutišo ya ditemana tše tša Mangwalo a Makgethwa?

Naa o ka nagana ka mohlala moo khutšo le lethabo tše di tšwago go Modimo, di go thušitšego mošomong wa gago wa go fa tlhokomelo?

Thapelo

Thapelo e hlalošitšwe bjalo ka moya wa bophelo bja Mokriste. Bibele e gatelela kudu taba ya thapelo.

Jesu o rile:

“Ge le rapela, le se ke la etša baikaketši. Bona ba rata go rapela ba eme ka disinagogeng le magahlanong a ditsela, gore ba bonwe ke batho. Ruri, ke le botša gore ke gona ge ba hweditše moputso wa bona ka botlalo. Wena ge o rapela, o tsene ka phapošing ya gago, o tswalele lemati, o rapele Tatago yo a sa bonwego. Gomme Tatago, yo a bonago tše di dirwago ka sephiring, o tla go putsa.

“Ge le rapela le se ke la touta go swana le baditšhaba, gobane bona ba gopola gore ba tla kwewa ka ge dithapelo tša bona e le tše telele. Le se ke la etša bona, gobane Tatagolena o tseba tše le di hlokago le pele le mo kgopela tšona. Ka gona, ge le rapela le re:

“ ‘Tatewešo wa magodimong,

leina la gago a le kgethwe;

mmušo wa gago a o tle;

thato ya gago a e dirwe mo lefaseng

bjalo ka ge e dirwa legodimong.

O re fe lehono bogobe bja rena bja ka mehla.

O re lebalele melato ya rena

bjalo ka ge le rena re lebalela

ba ba nago le melato go rena.

O se re iše molekong,

o upše o re phološe bobeng.’

“Ge le lebalela ba bangwe diphošo tše ba le šitelago ka tšona, Tatagolena wa legodimong le yena o tla le lebalela tša lena. Eupša ge le sa lebalele ba bangwe diphošo tša bona, gona le Tatagolena a ka se le lebalele tša lena.”

MATEU 6:5-15

Go feta tšohle, ke le kgothaletša gore le kgopelele batho bohle go Modimo, le ba rapelele, le ba phophothele, le be le ba lebogele.

1 TIMOTHEOSE 2:1

Godimo ga moo re thušwa le ke Moya, ka ge re fokola gakaaka. Gape rena ga re tsebe gore ge re rapela re kgopele eng, le gona bjang, eupša Moya ke wona o re bolelelago le Modimo ka mefegelo ye e sa laodišegego. Gomme Modimo yo a lekolago dipelo tša batho o tseba se Moya o se nyakago; gobane Moya o kgopelela badumedi tše Modimo a di nyakago.

Gape re tseba ge go ba ba ratago Modimo dilo ka moka di šomela go ba hola.

BAROMA 8:26-28a

Go ikgopotša go ya pele:

Ngwala ditsela tše thapelo ya mohlala ye Jesu a e rutilego, e lego bohlokwa go bahlokomedi.

Ke tema efe yeo thapelo e e kgathago gabjale mošomong wa gago wa go fa tlhokomela? O nagana gore e swanetše go kgatha tema efe?

E sa le wa ba le boitemogelo moo o neng o sa tsebe se o ka go se rapelela, gomme Moya wa go rapelela “ka ditsela tše di ka se hlalošwego”?

E ka ba go na le sengwe se o hlokago go se tliša pele ga Modimo ka thapelo ka se sebaka?

Bobotegi

Ye nngwe ye bohlokwa ya dimelo tša mohlokomedi ke bobotegi: go botegela Modimo le go botegela batho ba bangwe. Bala ka fao Paulose a eletšago Timotheose gore a dule a botegile.

O katanele go loka le borapedi le tumelo le lerato le kgotlelelo le boleta. O gakale ge o šiana mošianong wo mogolo wa tumelo, o tle o ithopele bophelo bjo bo sa felego, gobane o bileditšwe bophelong bjo mola o ipega tumelo ka sebete mo pele ga dihlatse tše dintši. Ke go laya Modimo, Mophedišatšohle, le Kriste Jesu yo a ilego a ipega tumelo ka sebete mo pele ga Pontiose Pilato ba le gona, gore o botegele go phetha ditaelo o se na bosodi, go fihlela Morena wa rena, Jesu Kriste, a tšwelela.

1 TIMOTHEOSE 6:11b-14

Go ikgopotša go ya pele:

Ke ka lebaka la eng o nagana gore go botega go bohlokwa go mohlokomedi?

Go se botegele Modimo go tla ba le seabe sefe mošomong wa gago wa go fa tlhokomelo? Go se botegele batho ba bangwe?

O ka netefatša bjang gore o tla dula o botega pitšong ya gago bjalo ka mohlokomedi?

Bohlale

Bahlokomedi gantši ba na le go tobana le maemo le dikgetho tše boima. Bohlale bo a hlokega maemong a.

Mathomo a bohlale ke go boifa Morena;

go tseba Mokgethwa ke yona temogo.

DIEMA 9:10

O tshephe Morena ka pelo ya gago ka moka.

O se ke wa tshepha kwešišo ya gago.

O gopole Morena dilong tšohle tše o di dirago,

gomme yena o tla go lokišetša ditsela.

O se ke wa iphora wa re o hlalefile,

eupša o boife Morena,

gomme o gane go dira tše mpe.

Go dira bjalo e tla ba mo nkego ke sehlare se se fodišago,

sa go lapološa mmele.

DIEMA 3:5-8

Banabešo, le itsheme ba lehlogonolo kudu ge le tlelwa ke meleko ya mehutahuta, gobane le a tseba gore go lekwa tumelo ga lena go le tlišetša kgotlelelo. Tšwelang pele le kgotlelele, ke mo le tlago ba ba ba feletšego, ba ba se nago bosodi le ba ba sa hlokego selo.

Eupša ge mo gare ga lena go ka ba le yo a hlokago bohlale, a bo kgopele go Modimo, gomme Modimo o tla mo fa bjona, ka gobane yena o fa bohle ka go se timane le ka go se balabale. Fela ge le kgopela le be le tumelo, e sego pelaelo, ka gobane yo a belaelago o swana le lephoto la lewatle le le akgaakgwago gape le tšokotšwago ke phefo. Motho yo mobjalo, wa pelo tše pedi, wa go hloka mahlakantšho go tšohle tše a di dirago, a se ke a gopola gore Morena a ka mo fa selo.

JAKOBOSE 1:2-8

Go ikgopotša go ya pele:

O ka dumelelana le temana ye ya ka godimo, gore “bahlokomedi gantši ba na le go tobana le maemo le dikgetho tše boima”? Ka mabaka afe?

Go ya ka Lengwalo, na bohlale bo thoma kae?

O ka nagana ka boemo moo o hlokilego mme wa amogela bohlale bja Modimo le temogo? Go diragetše eng?

Polokego bogoneng bja Modimo

Bophelong bjo, kotsi le masetlapelo di ka wela motho ntle le temošo. Ke ka lebaka leo go lego khomotšo go bala Bibeleng ka tšhireletšo ya Modimo.

Yo a lego ka lehwafeng la Ramadulagodimo,

a dulago a šireleditšwe ke Ramaatlaohle,

a ka re go yena:

“Ke wena setšhabelo sa ka le sebo sa ka;

o Modimo yo ke mmotilego.”

Gobane ke yena a go phefišago mereo ya barei
le malwetši a mašoro.

O go šireletša ka diphego tša gagwe;

o bolokega ge o hlokometšwe ke yena.

O botegela go go šireletša le go go phemela.

O ka se boife dikotsi tša bošego,

goba go hlaselwa mosegare,

le ge e le mauba a a welago batho bošego,

goba malwetši a a bolayago mosegare.

Le ge ba sekete ba ka bolawa kgauswi le wena,

ba dikete tše lesome ka mathoko ohle a gago,

wena o ka se kgwathwe ke selo.

O tla no lebelela ka mahlo,

wa bona ka moo bakgopo ba otlwago ka gona,

ka gobane Morena ke setšhabelo sa gago,

Yogodimodimo o mo dirile sebo sa gago.

O ka se welwe ke kotsi, goba lapa la gago la welwa ke leuba.

Modimo o tla laela barongwa ba gagwe gore ba go hlokomele,

ba go šireletše gohle mo o yago gona.

Ba tla go kuka gore o se thetšwe ke maswika.

O tla gata ditau le dinoga,

wa gataka ditawana le dipeetla.

Modimo o re:

“Ke tla phološa yo a nthatago,

ka šireletša yo a ntlhomphago.

Ge a nthapela ke tla mo kwa;

ge a le mathateng ke tla ba le yena.

Ke tla mo hlakodiša, ka mo hlompha.

Ke tla mo kgotsofatša ka bophelo bjo botelele;

ke tla mo thabiša ka go mo phološa.”

DIPESALOME 91

Go ikgopotša go ya pele:

Bjalo ka mohlokomedi, e ka ba o itemogela tlhoko ya tšhireletšo mošomong wa gago? Ge e ba go bjalo, tšhireletšo kgahlanong le eng?

Temaneng ye ya Lengwalo, e ka ba go na le melawana go pheleng ga gago ka tlase ga tšhireletšo ya Modimo? E ka ba o hloka go diragatša wo mongwe wa yona bophelong bja gago?

O ka nagana ka boemo goba maemo moo o itemogetšego tšhireletšo ya Modimo nakong ye e fetilego?

Maitemogelo le dinnete tšeo di rutilwego go Dipesalome 91 di ka go thuša bjang boemong bja gago bja bjale?

Taletšo ya go khutša Moreneng

Go ba mohlokomedi go ka lapiša kudu. Ka lona lebaka leo, go khutša go bohlokwa. Jesu o re laletša gore re tle go Yena go humana khutšo.

“Etlang go nna bohle ba le lapilego gape le imelwago, gomme ke tla le khutšiša. Phelang ka dithuto tša ka, gomme le ithuteng ka nna, ka gobane ke yo botho, ke wa pelo ya boikokobetšo, gomme ke tla le khutšiša. Gobane go phetha tše ke le rutago tšona ga go bothata, le mediro ye ke le fago yona go bonolo go e dira.”

MATEU 11:28-30

Go Modimo fela ke mo ke hwetšago khutšo;

ke yena yo a mphološago.

Ke yena fela sebo sa ka le Mophološi,

ke yena setšhabelo sa ka,

nka se tsoge ke thetšitšwe.

Na le tla tlogela neng go ntshola,

go nkgwaela ke iphokolela boka leboto la go sekama,

ke swana le lešaka la maswika le le kgeregago?

Se ba se lakanago ke go nntšha seriti;

ba kgahlwa ke bofeane.

Ba ntheta ka melomo,

mola ka dipelo ba ntswirinya.Sela

Nna khutšo ke e hwetša go Modimo fela,

ke yena yo ke mo tshephilego.

Ke yena fela sebo sa ka le Mophološi,

ke yena setšhabelo sa ka,

mme nka se thetšwe.

Modimo ke Mophološi wa ka yo a mphago seriti;

ke yena sebo sa ka se se tiilego,

ke setšhabelo sa ka.

Mo tshepheng ka mehla,

lena setšhaba;

mo aleleng mathata ohle a lena;

ke yena setšhabelo sa rena.

DIPESALOME 62:1-8

Go ikgopotša go ya pele:

O kwešiša bjang khutšo ye Jesu a e fago bao ba tlago go Yena?

O ka nagana ka ditsela tše di kgonegago tšeo o ka go tla go Jesu go humana khutšo? E ka ba mohlomongwe go na le merwalo ye o hlokago go e tliša go Yena?

Naa o ka tšea sephetho sa go letela Modimo ka boiketlo? E ka ba go na le dilo tše di thatafatšago go letela Modimo ka boiketlo?

Dikgopolo

Ka tsela ye motho a naganago ka gona ka ntle le pelaelo go huetša mantšu le ditiro tša gagwe. Ka lebaka leo, Lentšu la Modimo le re botša gore re e le hloko mabapi le seo re tsepamišetšago megopolo ya rena go sona.

Le se swantšhe mekgwa ya lena le ya batho ba mo lefaseng, le upše le dumelele Modimo gore a le fetoše ka go le mpshafatša dikgopolong. Ke mo le tlago tseba se e lego thato ya gagwe se se lokilego, se se mo kgahlago, se se feletšego.

BAROMA 12:2

Banabešo, ke fetša ka gore le dule le nagana fela ka tšohle tše e lego tša nnete, tšohle tše di tumišegago, tšohle tše e lego tša go loka, tšohle tše di hlwekilego, tšohle tše di kgahlišago, tšohle tše di dirago gore motho a retwe – a ke re tšohle tše di dirago gore motho e be mothomotho mme a tumišwe ke batho – tšeo ke tšona tše le swanetšego go dula le di nagana.

BAFILIPI 4:8

Go ikgopotša go ya pele:

O ka dumelela bjang Modimo go fetoša tsela ye o naganago ka yona?

O ka nagana ka ditsela tše di kgonegago tša go tsepamišetša dikgopolo tša gago go “eng le eng yeo e lego ya nnete, ya go hlweka, ya go loka, ya go tumišega, ya go kgahliša, le ya kgonthe”?

Tlhalošaboemo ya bahlokomedi

Temana ye e latelago ya Lengwalo e ka bonwa bjalo ka tlhalošaboemo ya bahlokomedi.

Ke lena ba ba kgethilwego ke Modimo, ba le lego ba bakgethwa ba a le ratago. Ka gona, le apare kwelobohloko le botho le boikokobetšo le boleta le bopelotelele. Le se felelaneng pelo, gomme ge le fošetšane le swarelaneng. Le swarelaneng go etša ge Morena le yena a le swaretše. Godimo ga tšeo ka moka le be le lerato, lona le le tlemaganyago ka mo go phethilego. Mererong ya lena le hlahlwe ke khutšo ye le e fiwago ke Kriste, gobane Modimo o le bileditše gona khutšong ye gore le be mmele o tee; gomme le leboge. Molaetša wa Kriste o dule ka dipelong tša lena o feletše. Le rutaneng, le eletšaneng ka bohlale bjohle. Le opeleleng Modimo dipesalome le difela le dikopelo tša semoya ka dipelo tša lena le mo leboga. Tšohle tše le di bolelago le tše le di dirago le di dire le le balatedi ba Morena Jesu le le gare le leboga Modimo, Tatagorena, ka yena.

BAKOLOSE 3:12-17

Go ikgopotša go ya pele:

O ka dumela gore temana ye e ka bonwa bjalo ka tlhalošaboemo ya bahlokomedi? Ka mabaka afe?

Go ya ka temana ye, ke eng selo se bohlokwa kudu go di feta ka moka? Ke ka lebaka la eng se le bohlokwa kudu go feta tše dingwe?

Se tla ba le seabe sefe bophelong le mošomong wa gago wa go fa tlhokomelo ge o phela go ya le ka melao ye?

Thapelo ya bahlokomedi

Thapelo ye e latelago ya moapostola Paulose go Bakriste ba Efeso e swanetše kudu bahlokomedi.

Ka lebaka leo, e sa le mola ka kwago ka mo le dumetšego go Morena Jesu le ka mo le ratago badumedi bohle, ga se nke ke lese go le lebogela go Modimo ge ke le gopola ke rapela, gomme ke kgopela Modimo wa Morena wa rena, Jesu Kriste, yena Raletago, gore a le fe Moya wo Mokgethwa, yo a tlago le hlalefiša, a le utollela Modimo gore le mo tsebe. Ke rapela gore a le bonegele menagano, gore le tsebe se le bileditšwego go se holofela, le tsebe ge tše Modimo a tlago di fa badumedi e le tše di makatšago ruri, le gore maatla a gagwe mo go rena re dumelago ke a makaakang. Ona maatla a a šomago mo go rena ke ona ale a magolo a ilego a a šomiša mola a tsoša Kriste bahung a mmea madulong a bogoši kgauswi le yena kua legodimong. Ke gona mo Kriste a okametšego magoši ohle a semoya, le balaodi bohle ba semoya, le maatla ohle a semoya, le babuši bohle ba semoya; o na le maemo a a fetago a babuši bohle ba mehleng yeno le ba ye e tlago. Modimo o dirile gore tšohle di bušwe ke Kriste, a mo fa kereke gomme a ba hlogo ya tšohle. Kereke ke mmele wa Kriste yo a e tlalago, yena Motlalatšohle mo gohle.

BAEFESO 1:15-23

Go ikgopotša go ya pele:

Ke dife dilo tše go rapelwago ka tšona tše di boletšwego temaneng ye tše di lego bohlokwa maemong a bahlokomedi ba ikhumanago ba le mo go ona? Ke ka lebaka la eng?

Kgopela yo mongwe go go rapelela letšatši ka letšatši. Ba ka šomiša thapelo ye bjalo ka tlhahlo.

Lerato, godimo ga dilo tšohle

Ye nngwe ya ditaba tše di gatelelwago ka gare ga Testamente ye Mpsha ke lerato. Bjalo ka ge mošomo wa go fa tlhokomelo o akaretša lerato le le ntši, go bohlokwa go ela hloko ka se Lentšu la Modimo le se rutago ka taba ye.

Le ge nka kgona go bolela mantšu ohle a go se kwešišwe a batho le a barongwa, ge ke se na lerato, ke no swana le tshipi ye e kwetenyago goba moropa wo o tidimetšago. Le ge nka ba le mpho ya go kgona go bega molaetša wa Modimo, le ge nka tseba diphiri ka moka le dilo ka moka, le ge nka ba le tumelo yohle ye e nyakegago go šutiša dithaba, ge ke se na lerato, gona ga ke selo. Le ge nka fa bahloki tšohle tše ke nago le tšona, le ge nka ikgafela go fišwa, ge ke se na lerato, gona ga go nkhole selo.

Wa lerato ga a felele motho pelo, ebile ke yo botho; ga a na mona, ga a ikgantšhe, ebile ga a na makoko. Wa lerato ga a dire dihlabišadihlong, ga a nyake go ikhola; ga a selekege fela; ga a sware yo kgopo ka pelo. Ga a thabele bobe, o thabela toka. O kgotlelela tšohle, o dumela tšohle, o holofela tšohle, o pelotelele go tšohle.

Lerato ga le fele, kganthe mpho ya go kgona go bega molaetša wa Modimo yona e tla fela, le ya go kgona go bolela ka mantšu a a sa kwešišwego e tla fela, tsebo le yona e tla fela. Gobane tsebo ye re nago le yona e a hlaelelwa, mokgwa wo re begago molaetša wa Modimo ka wona le wona o a hlaelelwa. Eupša mohla go etla seemo sa tše di feletšego, tše di hlaelelwago di tla timelela.

Mola ke sa le ngwana, ke be ke bolela bjalo ka ngwana, ke gopola bjalo ka ngwana, ke nagana bjalo ka ngwana; bjale ka gore ke monna, tša bobjana ke di tlogetše. Gonabjale tše re di bonago di etša seswantšho se se ifetšego ka seiponeng; ka nako yeo re tla bona tšohle re lebane le tšona. Gonabjale tše ke di tsebago ke seripanyana fela, ka nako yeo ke tla tseba tšohle ka botlalo bjalo ka ge le nna Modimo a ntseba ka botlalo.

Bjale ge, tše di dulago di le gona ke tumelo le kholofelo le lerato, tše tharo tše; gomme sa go di feta ka moka ke lerato.

1 BAKORINTE 13

Go ikgopotša go ya pele:

O nagana gore ke ka lebaka la eng lerato le fiwa maemo a magolo ka Bibeleng?

Ngwala ditsela tša go fapafapana tšeo tlhalošo ye ya lerato e fapanego le kgopolo ye batho setšhabeng sa rena ba nago le yona ka lerato. Kwešišo ya gago ya se e bohlokwa bjang mošomong wa gago wa go fa tlhokomelo?

Ke dikarolo dife tša lerato tše o hlokago go di laetša kudu mošomong wa gago wa go fa tlhokomelo? O ka nagana ka ditsela tše di kgonegago tša go ka dira se?

Pono ya go sa felego

Kholofelo ye Lentšu la Modimo le re fago yona ga e swane le kholofelo ye nngwe le ye nngwe, ka lebaka la gore ke ya go sa felego. Bjalo ka bahlokomedi re swanetše go bona mošomo wa rena wa go fa tlhokomelo ka seetša sa go sa felego gore re kgone go kwešiša tlhalošo ya yona ya nnete.

Ka bona legodimo le lefsa le lefase le lefsa. Legodimo lela la pele le lefase la pele di be di tlogile, le lewatle le timeletše. Ka bona motse wo mokgethwa, Jerusalema ye mpsha, o theoga legodimong go Modimo, o kgabišitšwe bjalo ka monyadiwa yo a tšhepetšego monyadi wa gagwe. Ka kwa lentšu le goelela kudu le etšwa setulong sa bogoši le re: “Bjale Modimo o dula le batho. O tla phela le bona, bona ya ba ditšhaba tša gagwe. Yena mong o tla ba le bona, ya ba Modimo wa bona. O tla ba phumola meokgo yohle. Go ka se sa ba le lehu goba manyami goba dillo goba bohloko. Dilo tšela tša kgale di fetile.”

Yo a dutšego setulong sa bogoši a re: “Bona, dilo tšohle ke di dira tše mpsha!” A ba a re go nna: “Ditaba tše di ngwale, ka gobane ke tša nnete ebile di a tshepega.” A ba a re: “Go phethegile! Ke nna Alfa le Omega, Mathomo le Bofelo. Yo a nyorilwego ke tla mo noša mothopong wa meetse a bophelo a sa a lefele. Tšeo ka moka ke tla di fa yo a ka fenyago, ka ba Modimo wa gagwe, yena a ba morwa wa ka.”

KUTOLLO 21:1-7

Go ikgopotša go ya pele:

Ke tlhalošo efe yeo go fa tlhokomelo ga gago go nago le yona seetšeng sa pono ya go sa felego? Ka ntle ga meputso ya ka bjako ya bao ba hlophegago, go fa tlhokomelo ga gago go neela eng go ya le ka go sa felego?

Ke kholofelo efe ye temana ye e e fago bahlokomedi le bohle ba ba hlophegago?

O ka nagana ka ditsela tše di kgonegago go dira kholofelo ye go ba ya nnete go bao o ba hlokomelago?

CALLED TO CARE

First digital edition 2018

Bible text: Sepedi 2000 Translation

© Bible Society of South Africa 2000, 2018

All rights reserved. No part of this book may, without prior written permission of the copyright holder, be reproduced or transmitted in any form or by any means, electronic, mechanical or otherwise, either through photocopying, writing, audio recording, or any other system for information storage and retrieval.

Published by the Bible Society of South Africa, P O Box 5500, Tyger Valley 7536, Bellville

www.biblesociety.co.za

Epub-format:    ISBN 978-0-7982-2261-7
Mobi-format:    ISBN 978-0-7982-2262-4
PDF-format:      ISBN 978-0-7982-2263-1

Bibles and audio Bibles are available on the BibleSA-app